Matti Nykänen

Elulugu

Matti Nykänen alustas tõsiselt suusahüppetreeninguid 12-aastaselt, kuid esimese hüppe tegi ta juba 10-aastaselt. Noorena tegi ta aastas kuni 2000 treeninghüpet, hiljem aga kuni 3000. 1976. aastal sooritas ta esimese hüppe 60 meetri mäelt, aasta hiljem jõudis 90 meetri mäele. 1979. aastal 15-aastase poisina julges ta juba minna Lahti suurele mäele.
30. märtsil 1980 tuli Matti 17-aastaselt esmakordselt Soome meistriks. 1981. aastal tuli ta juba noorte maailmameistriks. 1982. aasta maailmameistrivõistlustel Oslos võitis Nykänen täiskasvanute võistlustel oma esimese maailmameistritiitli suurelt mäelt.
1984. aasta taliolümpiamängudel Sarajevos oli Matti alles 20-aastane, kuid näitas suurel mäel suurt ülekaalu. Esimeses voorus hüppas ta mäerekordi 116 m. Ka teises voorus hüpatud 111 m oli vooru pikim ja nii tuli suusahüpete ülekaalukaim olümpiavõit. Vahe teiseks jäänud Jens Weissflogiga oli 17,5 punkti. 
1985. aastal tegi Matti Planica lennumäel uue maailmarekordi 191 m. Sama aasta detsembris tuli tal esimene ebameeldiv vahejuhtum. Ta saadeti maailma karika etapilt Lake Placidist koju alkoholi tarvitamine ja ebasportliku käitumise tõttu. 1986. aastal jätkusid noore mehe "vägiteod". Suvel, olles ülemäära tarvitanud alkoholi, osales ta kioski röövimises.
1986. aasta detsembris abiellus Matti Tiina Hassisega.
1987. aasta jaanuaris saadeti Nykänen Kesk-Euroopa nelja hüppemäe turneelt jälle alkoholi liigse tarvitamise ja sportlasele sobimatu käitumise pärast koju. Oktoobris sündis Matti ja Tiina perre poeg Sami.
1988. aasta taliolümpiamängudel Calgarys võitis ta kõigepealt normaalmäel. 23. veebruaril hüppas Matti suure mäe võistluste esimeses voorus mäerekordi 118,5 meetrit, teises voorus tegi 107-meetrise hüppe ja nende mängude teine kuldmedal oli taskus. Nii nagu suure mäe võit, tuli ka normaalmäe võit ülekaalukalt. Järgmisel päeval toimus suure mäe meeskondlik võistlus. Ka selles tegi Matti päeva pikimad hüpped 115,5 ja 114,5 meetrit. Kolme kuldmedaliga oli Matti Nykänen Calgary olümpiamängude edukaim sportlane. 
Pärast edukat olümpiat hakkas Matti üha rohkem jõudma ajalehtede esikülgedele, kuid mitte oma sportlike tulemuste poolest. Ajalehtede huviorbiiti jõudsid Matti skandaalid eraelus. 
1988. aastal läks ta lahku Tiinast. Põhjus oli ikka ja jälle alkoholi liigne pruukimine. Selle lahutuse võttis ta ajakirjas (Seura 46/88) kokku sõnadega: "Armastus on kui lõngakera. See algab ja lõpeb." Sama aasta algas tal uus suhe Pia Hynnisega. 
1989. aasta jaanuaris tunnistas kohus Matti enne esimest abielu olnud suhtest 1985. aastal sündinud Anniina isaks ja Mattil tuli talle hakata maksma 800 marka elatusraha kuus. Juunis abiellus ta Piaga. 1990. aastal sai ta suusalennu MM-il oma viimase, hõbemedali. Sama aasta suvel sündis tütar Eveliina. 1991. aasta jaanuaris lahutati Matti teine abielu.
1992. aastal ilmus Matti esimene heliplaat "Yllätysten yö", mida müüdi 25 000 tükki.
1993. aastal harjutas Matti jälle suusahüppeid, kuid erilise eduta. Ilmus teine heliplaat "Samurai".
1996. aastal oli tal probleem südamega. Matti abiellus kolmandat korda ja võttis sedakorda abikaasa perekonnanime: Matti Nykäsest sai Matti Paanala. Ta valiti Uurase kohaliku omavalitsuse volikokku.
1998. aastal lahutas Matti Sari Paanalast ja läks kasiinosse strippariks. Samal aastal kihlus ta tunnise tutvuse järel kellegi eestlasest üliõpilase Jaanaga, kuid nädala pärast katkestas kihluse temaga. 1998. aasta lõpus kihlus ta Mervi Tapiolaga. 
27. märtsil 2001 abiellus Matti neljandat korda Merviga. Nende kooselu oli pidevalt ajalehtede veergudel, sest nende kokku-lahku elu ja tülid olid väga sagedased.  
5. novembril 2003 sai Matti Nykänen Tallinnas rabanduse. Eesti Päevaleht: "Abikaasaga Tallinnasse puhkama tulnud Soome kunagine suusahüppekuulsus Matti Nykänen jõi hotelli kangemast kraamist peaaegu tilgatuks ja kaotas pärast öö otsa väldanud pummeldamist kolmel korral teadvuse."
3. märtsil 2004 ilmus Mattist raamat "Matti Nykänen - huipulla ja montussa" ('Matti Nykänen – tipus ja augus').
28. oktoobril 2004 mõistis Tampere kohus Matti Nykäsele kahe aasta ja kahe kuu pikkuse vangistuse perekonnatuttava pussitamise eest. Täitmisele läks ka varem määratud tingimisi vanglakaristus. Kuna ta läks vangi esimest korda, sai ta pärast poole karistuse kandmist 2005. aastal välja, ent vahistati juba 4 päeva pärast, sest ta peksis oma naist Mervit.
5. jaanuaril 2006 linastus Soomes režissööri Aleksi Mäkelä mängufilm "Matti".
"Olen tihti soovinud olla tavaline inimene. Kuid kuna seadsin endale sportlasena eesmärgiks olla eriline, pean selle rolli ka tavaelus lõpuni vedama," on ta öelnud.
27. novembril 2009 alustas Matti Nykänen oma kokasaadet "Mattihan se sopan keitti" Sub-telekanali veebilehel.
25. detsembril 2009 ähvardas Nykänen naist noaga ja püüdis kägistada käes oleva hommikumantli vööga.
24. augustil 2010 mõisteti talle abikaasale kehavigastuste tekitamise eest aasta ja nelja kuu pikkune vanglakaristus.